Hirvenmetsästys sai erikoisen käänteen Norjassa.

Norjalaismetsästäjä ampui vahingossa kaksi villieläinpuiston hirveä. Kuvituskuva. MOSTPHOTOS.COM

Norjalaisporukka oli hirvimetsällä koirien kanssa 7. lokakuuta Pohjois-Norjassa Tromssan pohjoispuolella. Yksi metsästäjistä onnistui ampumaan kaksi hirveä.

Hetki myöhemmin metsästäjä tajusi, että hänen ampumansa hirvet eivät liikkuneet vapaina vaan oleskelivat Polar Park- eläinpuiston aidatulla alueella. Koira oli hirveä ajaessaan mennyt eläinpuiston aidan alitse.

Polar Park on maailman pohjoisin villieläinpuisto, jossa vieraat pääsevät ihastelemaan muun muassa poroja, susia, karhuja, kettuja ja ilveksiä.

Toinen hirvistä kuoli heti ja toinen jouduttiin myöhemmin lopettamaan vatsassa olleen luodin vuoksi. Eläinpuistolle tragedia selvisi, kun metsästysporukan vetäjä tuli kertomaan asiasta.

– Olin yllättynyt. Olin suu auki jonkin aikaa. Tällaista ei ole koskaan tapahtunut. Enkä usko, että tällaista tulee tapahtumaan. Tämä on ihan ainutlaatuista, puiston toimistusjohtaja Heinz Strathmann sanoo.

– Emme tiedä, mitä oikein tapahtui, mutta luultavasti metsästäjä oli niin innoissaan, ettei hän ajatellut.

Paikallista metsästäjää on kuultu tapauksesta, ja häntä saatetaan tulla syyttämään metsästyslain rikkomisesta. Tapauksen setvintä on vielä kesken, mutta mies saattaa saada teostaan sakkoja tai pahimmassa tapauksessa jopa vankeutta.

Polar Park -eläinpuisto ei syytä miestä mistään, koska kyse oli vahingosta. Puisto kuitenkin vaatii, että metsästäjät maksavat hirvien ampumisesta aiheutuneet kulut.

– Meidän täytyy ostaa kaksi uutta hirveä, maksaa eläinlääkärimaksut, kuljetukset ja hirvien hävittämisestä aiheutuneet kulut, Strathmann laskee.

Lähde: CNN